
Tehtävät



1. Etsi yhdenvertaisuuslaista (1325/2014) kaksi kohtaa, jotka koskettavat lastenohjaajan työtä päiväkodissa.

2. Sinulle jää kesätöistä säästöön 1 000 euroa ja haluat sijoittaa ne. Vaihtoehtosi ovat tallettaa rahat pankkiin tai ostaa niillä osakkeita. Vertaa näitä kahta sijoitusmuotoa toisiinsa. Mitkä ovat niiden hyvät ja huonot puolet?

3. Mitkä vaikuttamisen tavat (politiikka, järjestöt, organisaatiot, media...) koet itsellesi luonteviksi? Millä tavoin olet vaikuttanut tai voit ajatella vaikuttavasi tulevaisuudessa? 

4. Väitetään, että nykynuoret eivät ole innokkaita sitoutumaan kansalaisjärjestöjen toimintaan. Pohdi väitteen paikkansapitävyyttä ja esitä sille tarvittaessa vasta-argumentteja!

5. Pekka asuu Kuopiossa. Hänen kuukausipalkkansa bruttona on 2500€. Hän kuuluu evankelis-luterilaiseen kirkkoon ja maksaa siis kirkollisveroa. 

a) Käytä netistä löytyvää veroprosenttilaskuria (https://www.vero.fi/henkiloasiakkaat/verokortti-ja-veroilmoitus/verokortti/veroprosenttilaskuri/) 
ja laske Pekan nettotulot. Voit jättää muut kohdat laskurissa tyhjäksi tai keksiä hänelle muita tietoja (esim. aviovaimo, lapset jne.)

b)  Pekka maksaa vuokraa 600€/kk. Laske Pekalle kuukausittainen budjetti, johon voit miettiä kaikki mahdolliset menot ja kulut.

c) Jääkö Pekalle rahaa säästöön? Jos jää, paljonko rahaa jää?

d)  Pekka suunnittelee 100 000€:n hintaisen asunnon ostamista, jota varten hänen pitäisi säästää ensin 10%:n omarahoitusosuus. Kauanko Pekalle menee tähän?

